P. VERGILI MARONIS AENEIDOS LIBER SECVNDVS

Conticuere omnes intentique ora tenebant.  
Inde toro pater Aeneas sic orsus ab alto: Infandum, regina, iubes renovare dolorem,  
Troianas ut opes et lamentabile regnum  
eruerint Danai, quaeque ipse miserrima vidi               5  
et quorum pars magna fui. quis talia fando  
Myrmidonum Dolopumve aut duri miles Ulixi  
temperet a lacrimis? et iam nox umida caelo  
praecipitat suadentque cadentia sidera somnos.  
sed si tantus amor casus cognoscere nostros               10  
et breviter Troiae supremum audire laborem,  
quamquam animus meminisse horret luctuque refugit,  
incipiam. fracti bello fatisque repulsi  
ductores Danaum tot iam labentibus annis  
instar montis equum divina Palladis arte               15  
aedificant, sectaque intexunt abiete costas;  
votum pro reditu simulant; ea fama vagatur.  
huc delecta virum sortiti corpora furtim  
includunt caeco lateri penitusque cavernas  
ingentis uterumque armato milite complent.               20  
est in conspectu Tenedos, notissima fama  
insula, dives opum Priami dum regna manebant,  
nunc tantum sinus et statio male fida carinis:  
huc se provecti deserto in litore condunt;  
nos abiisse rati et vento petiisse Mycenas.               25  
ergo omnis longo soluit se Teucria luctu;  
panduntur portae, iuvat ire et Dorica castra  
desertosque videre locos litusque relictum:  
hic Dolopum manus, hic saevus tendebat Achilles;  
classibus hic locus, hic acie certare solebant.               30  
pars stupet innuptae donum exitiale Minervae  
et molem mirantur equi; primusque Thymoetes  
duci intra muros hortatur et arce locari,  
sive dolo seu iam Troiae sic fata ferebant.  
at Capys, et quorum melior sententia menti,               35  
aut pelago Danaum insidias suspectaque dona  
praecipitare iubent subiectisque urere flammis,  
aut terebrare cavas uteri et temptare latebras.  
scinditur incertum studia in contraria vulgus.

Primus ibi ante omnis magna comitante caterva               40  
Laocoon ardens summa decurrit ab arce,  
et procul 'o miseri, quae tanta insania, cives?  
creditis avectos hostis? aut ulla putatis  
dona carere dolis Danaum? sic notus Ulixes?  
aut hoc inclusi ligno occultantur Achivi,               45  
aut haec in nostros fabricata est machina muros,  
inspectura domos venturaque desuper urbi,  
aut aliquis latet error; equo ne credite, Teucri.  
quidquid id est, timeo Danaos et dona ferentis.'  
sic fatus ualidis ingentem viribus hastam               50  
in latus inque feri curvam compagibus alvum  
contorsit. stetit illa tremens, uteroque recusso  
insonuere cavae gemitumque dedere cavernae.  
et, si fata deum, si mens non laeva fuisset,  
impulerat ferro Argolicas foedare latebras,               55  
Troiaque nunc staret, Priamique arx alta maneres.

Ecce, manus iuvenem interea post terga revinctum  
pastores magno ad regem clamore trahebant  
Dardanidae, qui se ignotum venientibus ultro,  
hoc ipsum ut strueret Troiamque aperiret Achivis,               60  
obtulerat, fidens animi atque in utrumque paratus,  
seu versare dolos seu certae occumbere morti.  
undique visendi studio Troiana iuventus  
circumfusa ruit certantque inludere capto.  
accipe nunc Danaum insidias et crimine ab uno               65  
disce omnis.  
namque ut conspectu in medio turbatus, inermis  
constitit atque oculis Phrygia agmina circumspexit,  
'heu, quae nunc tellus,' inquit, 'quae me aequora possunt  
accipere? aut quid iam misero mihi denique restat,               70  
cui neque apud Danaos usquam locus, et super ipsi  
Dardanidae infensi poenas cum sanguine poscunt?'  
quo gemitu conversi animi compressus et omnis  
impetus. hortamur fari quo sanguine cretus,  
quidve ferat; memoret quae sit fiducia capto.               75

'Cuncta equidem tibi, rex, fuerit quodcumque, fatebor               77  
vera,' inquit; 'neque me Argolica de gente negabo.  
hoc primum; nec, si miserum Fortuna Sinonem  
finxit, vanum etiam mendacemque improba finget.               80  
fando aliquod si forte tuas pervenit ad auris  
Belidae nomen Palamedis et incluta fama  
gloria, quem falsa sub proditione Pelasgi  
insontem infando indicio, quia bella vetabat,  
demisere neci, nunc cassum lumine lugent:               85  
illi me comitem et consanguinitate propinquum  
pauper in arma pater primis huc misit ab annis.  
dum stabat regno incolumis regumque vigebat  
conciliis, et nos aliquod nomenque decusque  
gessimus. invidia postquam pellacis Ulixi               90  
(haud ignota loquor) superis concessit ab oris,  
adflictus vitam in tenebris luctuque trahebam  
et casum insontis mecum indignabar amici.  
nec tacui demens et me, fors si qua tulisset,  
si patrios umquam remeassem victor ad Argos,               95  
promisi ultorem et verbis odia aspera movi.  
hinc mihi prima mali labes, hinc semper Ulixes  
criminibus terrere novis, hinc spargere voces  
in vulgum ambiguas et quaerere conscius arma.  
nec requievit enim, donec Calchante ministro—               100  
sed quid ego haec autem nequiquam ingrata revoluo,  
quidue moror? si omnis uno ordine habetis Achivos,  
idque audire sat est, iamdudum sumite poenas:  
hoc Ithacus velit et magno mercentur Atridae.'

Tum vero ardemus scitari et quaerere causas,               105  
ignari scelerum tantorum artisque Pelasgae.  
prosequitur pavitans et ficto pectore fatur:

'Saepe fugam Danai Troia cupiere relicta  
moliri et longo fessi discedere bello;  
fecissentque utinam! saepe illos aspera ponti               110  
interclusit hiems et terruit Auster euntis.  
praecipue cum iam hic trabibus contextus acernis  
staret equus, toto sonuerunt aethere nimbi.  
suspensi Eurypylum scitatum oracula Phoebi  
mittimus, isque adytis haec tristia dicta reportat:               115  
"sanguine placastis ventos et virgine caesa,  
cum primum Iliacas, Danai, venistis ad oras;  
sanguine quaerendi reditus animaque litandum  
Argolica." vulgi quae uox ut venit ad auris,  
obstipuere animi gelidusque per ima cucurrit                120  
ossa tremor, cui fata parent, quem poscat Apollo.  
hic Ithacus vatem magno Calchanta tumultu  
protrahit in medios; quae sint ea numina divum  
flagitat. et mihi iam multi crudele canebant  
artificis scelus, et taciti ventura videbant.               125  
bis quinos silet ille dies tectusque recusat  
prodere voce sua quemquam aut opponere morti.  
vix tandem, magnis Ithaci clamoribus actus,  
composito rumpit vocem et me destinat arae.  
adsensere omnes et, quae sibi quisque timebat,               130  
unius in miseri exitium conversa tulere.  
iamque dies infanda aderat; mihi sacra parari  
et salsae fruges et circum tempora vittae.  
eripui, fateor, leto me et vincula rupi,  
limosoque lacu per noctem obscurus in ulva               135  
delitui dum vela darent, si forte dedissent.  
nec mihi iam patriam antiquam spes ulla videndi  
nec dulcis natos exoptatumque parentem,  
quos illi fors et poenas ob nostra reposcent  
effugia, et culpam hanc miserorum morte piabunt.               140  
quod te per superos et conscia numina veri,  
per si qua est quae restet adhuc mortalibus usquam  
intemerata fides, oro, miserere laborum  
tantorum, miserere animi non digna ferentis.'

His lacrimis vitam damus et miserescimus ultro.               145  
ipse viro primus manicas atque arta levari  
vincla iubet Priamus dictisque ita fatur amicis:  
'quisquis es, amissos hinc iam obliviscere Graios  
(noster eris) mihique haec edissere vera roganti:  
quo molem hanc immanis equi statuere? quis auctor?               150  
quidve petunt? quae religio? aut quae machina belli?'  
dixerat. ille dolis instructus et arte Pelasga  
sustulit exutas vinclis ad sidera palmas:  
'vos, aeterni ignes, et non violabile vestrum  
testor numen,' ait, 'vos arae ensesque nefandi,               155  
quos fugi, vittaeque deum, quas hostia gessi:  
fas mihi Graiorum sacrata resolvere iura,  
fas odisse viros atque omnia ferre sub auras,  
si qua tegunt, teneor patriae nec legibus ullis.  
tu modo promissis maneas servataque serves               160  
Troia fidem, si vera feram, si magna rependam.  
omnis spes Danaum et coepti fiducia belli  
Palladis auxiliis semper stetit. impius ex quo  
Tydides sed enim scelerumque inventor Ulixes,  
fatale adgressi sacrato avellere templo               165  
Palladium caesis summae custodibus arcis,  
corripuere sacram effigiem manibusque cruentis  
virgineas ausi divae contingere vittas,  
ex illo fluere ac retro sublapsa referri  
spes Danaum, fractae vires, aversa deae mens.               170  
nec dubiis ea signa dedit Tritonia monstris.  
vix positum castris simulacrum: arsere coruscae  
luminibus flammae arrectis, salsusque per artus  
sudor iit, terque ipsa solo (mirabile dictu)  
emicuit parmamque ferens hastamque trementem.               175  
extemplo temptanda fuga canit aequora Calchas,  
nec posse Argolicis exscindi Pergama telis  
omina ni repetant Argis numenque reducant  
quod pelago et curvis secum auexere carinis.  
et nunc quod patrias vento petiere Mycenas,               180  
arma deosque parant comites pelagoque remenso  
improvisi aderunt; ita digerit omina Calchas.  
hanc pro Palladio moniti, pro numine laeso  
effigiem statuere, nefas quae triste piaret.  
hanc tamen immensam Calchas attollere molem               185  
roboribus textis caeloque educere iussit,  
ne recipi portis aut duci in moenia posset,  
neu populum antiqua sub religione tueri.  
nam si vestra manus violasset dona Minervae,  
tum magnum exitium (quod di prius omen in ipsum               190  
convertant!) Priami imperio Phrygibusque futurum;  
sin manibus vestris vestram ascendisset in urbem,  
ultro Asiam magno Pelopea ad moenia bello  
venturam, et nostros ea fata manere nepotes.'

Talibus insidiis periurique arte Sinonis               195  
credita res, captique dolis lacrimisque coactis  
quos neque Tydides nec Larisaeus Achilles,  
non anni domuere decem, non mille carinae.

Hic aliud maius miseris multoque tremendum  
obicitur magis atque improvida pectora turbat.               200  
Laocoon, ductus Neptuno sorte sacerdos,  
sollemnis taurum ingentem mactabat ad aras.  
ecce autem gemini a Tenedo tranquilla per alta  
(horresco referens) immensis orbibus angues  
incumbunt pelago pariterque ad litora tendunt;               205  
pectora quorum inter fluctus arrecta iubaeque  
sanguineae superant undas, pars cetera pontum  
pone legit sinuatque immensa volumine terga.  
fit sonitus spumante salo; iamque arva tenebant  
ardentisque oculos suffecti sanguine et igni               210  
sibila lambebant linguis vibrantibus ora.  
diffugimus visu exsangues. illi agmine certo  
Laocoonta petunt; et primum parva duorum  
corpora natorum serpens amplexus uterque  
implicat et miseros morsu depascitur artus;               215  
post ipsum auxilio subeuntem ac tela ferentem  
corripiunt spirisque ligant ingentibus; et iam  
bis medium amplexi, bis collo squamea circum  
terga dati superant capite et cervicibus altis.  
ille simul manibus tendit divellere nodos               220  
perfusus sanie vittas atroque veneno,  
clamores simul horrendos ad sidera tollit:  
qualis mugitus, fugit cum saucius aram  
taurus et incertam excussit cervice securim.  
at gemini lapsu delubra ad summa dracones               225  
effugiunt saevaeque petunt Tritonidis arcem,  
sub pedibusque deae clipeique sub orbe teguntur.  
tum vero tremefacta novus per pectora cunctis  
insinuat pavor, et scelus expendisse merentem  
Laocoonta ferunt, sacrum qui cuspide robur               230  
laeserit et tergo sceleratam intorserit hastam.  
ducendum ad sedes simulacrum orandaque divae  
numina conclamant.  
dividimus muros et moenia pandimus urbis.  
accingunt omnes operi pedibusque rotarum               235  
subiciunt lapsus, et stuppea vincula collo  
intendunt; scandit fatalis machina muros  
feta armis. pueri circum innuptaeque puellae  
sacra canunt funemque manu contingere gaudent;  
illa subit mediaeque minans inlabitur urbi.               240  
o patria, o divum domus Ilium et incluta bello  
moenia Dardanidum! quater ipso in limine portae  
substitit atque utero sonitum quater arma dedere;  
instamus tamen immemores caecique furore  
et monstrum infelix sacrata sistimus arce.               245  
tunc etiam fatis aperit Cassandra futuris  
ora dei iussu non umquam credita Teucris.  
nos delubra deum miseri, quibus ultimus esset  
ille dies, festa velamus fronde per urbem.

Vertitur interea caelum et ruit Oceano nox               250  
involvens umbra magna terramque polumque  
Myrmidonumque dolos; fusi per moenia Teucri  
conticuere; sopor fessos complectitur artus.  
et iam Argiua phalanx instructis navibus ibat  
a Tenedo tacitae per amica silentia lunae               255  
litora nota petens, flammas cum regia puppis  
extulerat, fatisque deum defensus iniquis  
inclusos utero Danaos et pinea furtim  
laxat claustra Sinon. illos patefactus ad auras  
reddit equus laetique cavo se robore promunt               260  
Thessandrus Sthenelusque duces et dirus Ulixes,  
demissum lapsi per funem, Acamasque Thoasque  
Pelidesque Neoptolemus primusque Machaon  
et Menelaus et ipse doli fabricator Epeos.  
invadunt urbem somno vinoque sepultam;               265  
caeduntur vigiles, portisque patentibus omnis  
accipiunt socios atque agmina conscia iungunt.

Tempus erat quo prima quies mortalibus aegris  
incipit et dono divum gratissima serpit.  
in somnis, ecce, ante oculos maestissimus Hector               270  
visus adesse mihi largosque effundere fletus,  
raptatus bigis ut quondam, aterque cruento  
pulvere perque pedes traiectus lora tumentis.  
ei mihi, qualis erat, quantum mutatus ab illo  
Hectore qui redit exuvias indutus Achilli               275  
vel Danaum Phrygios iaculatus puppibus ignis!  
squalentem barbam et concretos sanguine crinis  
vulneraque illa gerens, quae circum plurima muros  
accepit patrios. ultro flens ipse videbar  
compellare virum et maestas expromere voces:               280  
'o lux Dardaniae, spes o fidissima Teucrum,  
quae tantae tenuere morae? quibus Hector ab oris  
exspectate venis? ut te post multa tuorum  
funera, post varios hominumque urbisque labores  
defessi aspicimus! quae causa indigna serenos               285  
foedavit vultus? aut cur haec vulnera cerno?'  
ille nihil, nec me quaerentem uana moratur,  
sed graviter gemitus imo de pectore ducens,  
'heu fuge, nate dea, teque his' ait 'eripe flammis.  
hostis habet muros; ruit alto a culmine Troia.               290  
sat patriae Priamoque datum: si Pergama dextra  
defendi possent, etiam hac defensa fuissent.  
sacra suosque tibi commendat Troia penatis;  
hos cape fatorum comites, his moenia quaere  
magna pererrato statues quae denique ponto.'               295  
sic ait et manibus vittas Vestamque potentem  
aeternumque adytis effert penetralibus ignem.

Diverso interea miscentur moenia luctu,  
et magis atque magis, quamquam secreta parentis  
Anchisae domus arboribusque obtecta recessit,               300  
clarescunt sonitus armorumque ingruit horror.  
excutior somno et summi fastigia tecti  
ascensu supero atque arrectis auribus asto:  
in segetem veluti cum flamma furentibus Austris  
incidit, aut rapidus montano flumine torrens               305  
sternit agros, sternit sata laeta boumque labores  
praecipitisque trahit silvas; stupet inscius alto  
accipiens sonitum saxi de vertice pastor.  
tum vero manifesta fides, Danaumque patescunt  
insidiae. iam Deiphobi dedit ampla ruinam               310  
Volcano superante domus, iam proximus ardet  
Ucalegon; Sigea igni freta lata relucent.  
exoritur clamorque virum clangorque tubarum.  
arma amens capio; nec sat rationis in armis,  
sed glomerare manum bello et concurrere in arcem               315  
cum sociis ardent animi; furor iraque mentem  
praecipitat, pulchrumque mori succurrit in armis.

Ecce autem telis Panthus elapsus Achivum,  
Panthus Othryades, arcis Phoebique sacerdos,  
sacra manu victosque deos parvumque nepotem               320  
ipse trahit cursuque amens ad limina tendit.  
'quo res summa loco, Panthu? quam prendimus arcem?'  
vix ea fatus eram gemitu cum talia reddit:  
'venit summa dies et ineluctabile tempus  
Dardaniae. fuimus Troes, fuit Ilium et ingens               325  
gloria Teucrorum; ferus omnia Iuppiter Argos  
transtulit; incensa Danai dominantur in urbe.  
arduus armatos mediis in moenibus astans  
fundit equus victorque Sinon incendia miscet  
insultans. portis alii bipatentibus adsunt,               330  
milia quot magnis umquam venere Mycenis;  
obsedere alii telis angusta viarum  
oppositis; stat ferri acies mucrone corusco  
stricta, parata neci; vix primi proelia temptant  
portarum vigiles et caeco Marte resistunt.'               335  
talibus Othryadae dictis et numine divum  
in flammas et in arma feror, quo tristis Erinys,  
quo fremitus vocat et sublatus ad aethera clamor.  
addunt se socios Rhipeus et maximus armis  
Epytus, oblati per lunam, Hypanisque Dymasque               340  
et lateri adglomerant nostro, iuvenisque Coroebus  
Mygdonides—illis ad Troiam forte diebus  
venerat insano Cassandrae incensus amore  
et gener auxilium Priamo Phrygibusque ferebat,  
infelix qui non sponsae praecepta furentis               345  
audierit!  
quos ubi confertos ardere in proelia vidi,  
incipio super his: 'iuvenes, fortissima frustra  
pectora, si vobis audentem extrema cupido  
certa sequi, quae sit rebus fortuna videtis:                350  
excessere omnes adytis arisque relictis  
di quibus imperium hoc steterat; succurritis urbi  
incensae. moriamur et in media arma ruamus.  
una salus victis nullam sperare salutem.'  
sic animis iuvenum furor additus. inde, lupi ceu               355  
raptores atra in nebula, quos improba ventris  
exegit caecos rabies catulique relicti  
faucibus exspectant siccis, per tela, per hostis  
vadimus haud dubiam in mortem mediaeque tenemus  
urbis iter; nox atra cava circumvolat umbra.               360  
quis cladem illius noctis, quis funera fando  
explicet aut possit lacrimis aequare labores?  
urbs antiqua ruit multos dominata per annos;  
plurima perque vias sternuntur inertia passim  
corpora perque domos et religiosa deorum               365  
limina. nec soli poenas dant sanguine Teucri;  
quondam etiam victis redit in praecordia virtus  
uictoresque cadunt Danai. crudelis ubique  
luctus, ubique pavor et plurima mortis imago.

Primus se Danaum magna comitante caterva               370  
Androgeos offert nobis, socia agmina credens  
inscius, atque ultro verbis compellat amicis:  
'festinate, viri! nam quae tam sera moratur  
segnities? alii rapiunt incensa feruntque  
Pergama: vos celsis nunc primum a navibus itis?'               375  
dixit, et extemplo (neque enim responsa dabantur  
fida satis) sensit medios delapsus in hostis.  
obstipuit retroque pedem cum voce repressit.  
improvisum aspris veluti qui sentibus anguem  
pressit humi nitens trepidusque repente refugit               380  
attollentem iras et caerula colla tumentem,  
haud secus Androgeos visu tremefactus abibat.  
inruimus densis et circumfundimur armis,  
ignarosque loci passim et formidine captos  
sternimus; aspirat primo Fortuna labori.               385  
atque hic successu exsultans animisque Coroebus  
'o socii, qua prima' inquit 'Fortuna salutis  
monstrat iter, quaque ostendit se dextra, sequamur:  
mutemus clipeos Danaumque insignia nobis  
aptemus. dolus an virtus, quis in hoste requirat?               390  
arma dabunt ipsi.' sic fatus deinde comantem  
Androgei galeam clipeique insigne decorum  
induitur laterique Argiuum accommodat ensem.  
hoc Rhipeus, hoc ipse Dymas omnisque iuventus  
laeta facit: spoliis se quisque recentibus armat.               395  
vadimus immixti Danais haud numine nostro  
multaque per caecam congressi proelia noctem  
conserimus, multos Danaum demittimus Orco.  
diffugiunt alii ad navis et litora cursu  
fida petunt; pars ingentem formidine turpi               400  
scandunt rursus equum et nota conduntur in alvo.

Heu nihil inuitis fas quemquam fidere divis!  
ecce trahebatur passis Priameia virgo  
crinibus a templo Cassandra adytisque Minervae  
ad caelum tendens ardentia lumina frustra,               405  
lumina, nam teneras arcebant vincula palmas.  
non tulit hanc speciem furiata mente Coroebus  
et sese medium iniecit periturus in agmen;  
consequimur cuncti et densis incurrimus armis.  
hic primum ex alto delubri culmine telis               410  
nostrorum obruimur oriturque miserrima caedes  
armorum facie et Graiarum errore iubarum.  
tum Danai gemitu atque ereptae virginis ira  
undique collecti invadunt, acerrimus Aiax  
et gemini Atridae Dolopumque exercitus omnis:               415  
adversi rupto ceu quondam turbine venti  
confligunt, Zephyrusque Notusque et laetus Eois  
Eurus equis; stridunt silvae saevitque tridenti  
spumeus atque imo Nereus ciet aequora fundo.  
illi etiam, si quos obscura nocte per umbram               420  
fudimus insidiis totaque agitavimus urbe,  
apparent; primi clipeos mentitaque tela  
agnoscunt atque ora sono discordia signant.  
ilicet obruimur numero, primusque Coroebus  
Penelei dextra divae armipotentis ad aram               425  
procumbit; cadit et Rhipeus, iustissimus unus  
qui fuit in Teucris et servantissimus aequi  
(dis aliter visum); pereunt Hypanisque Dymasque  
confixi a sociis; nec te tua plurima, Panthu,  
labentem pietas nec Apollinis infula texit.               430  
Iliaci cineres et flamma extrema meorum,  
testor, in occasu vestro nec tela nec ullas  
vitavisse vices Danaum et, si fata fuissent  
ut caderem, meruisse manu. divellimur inde,  
Iphitus et Pelias mecum (quorum Iphitus aevo               435  
iam gravior, Pelias et vulnere tardus Ulixi),  
protinus ad sedes Priami clamore vocati.  
hic vero ingentem pugnam, ceu cetera nusquam  
bella forent, nulli tota morerentur in urbe,  
sic Martem indomitum Danaosque ad tecta ruentis               440  
cernimus obsessumque acta testudine limen.  
haerent parietibus scalae postisque sub ipsos  
nituntur gradibus clipeosque ad tela sinistris  
protecti obiciunt, prensant fastigia dextris.  
Dardanidae contra turris ac tota domorum               445  
culmina convellunt; his se, quando ultima cernunt,  
extrema iam in morte parant defendere telis,  
auratasque trabes, veterum decora alta parentum,  
devolvunt; alii strictis mucronibus imas  
obsedere fores, has servant agmine denso.               450  
instaurati animi regis succurrere tectis  
auxilioque levare viros uimque addere victis.

Limen erat caecaeque fores et pervius usus  
tectorum inter se Priami, postesque relicti  
a tergo, infelix qua se, dum regna manebant,               455  
saepius Andromache ferre incomitata solebat  
ad soceros et auo puerum Astyanacta trahebat.  
evado ad summi fastigia culminis, unde  
tela manu miseri iactabant inrita Teucri.  
turrim in praecipiti stantem summisque sub astra               460  
eductam tectis, unde omnis Troia videri  
et Danaum solitae naves et Achaica castra,  
adgressi ferro circum, qua summa labantis  
iuncturas tabulata dabant, convellimus altis  
sedibus impulimusque; ea lapsa repente ruinam               465  
cum sonitu trahit et Danaum super agmina late  
incidit. ast alii subeunt, nec saxa nec ullum  
telorum interea cessat genus.

Vestibulum ante ipsum primoque in limine Pyrrhus  
exsultat telis et luce coruscus aena:               470  
qualis ubi in lucem coluber mala gramina pastus,  
frigida sub terra tumidum quem bruma tegebat,  
nunc, positis novus exuviis nitidusque iuventa,  
lubrica convoluit sublato pectore terga  
arduus ad solem, et linguis micat ore trisulcis.               475  
una ingens Periphas et equorum agitator Achillis,  
armiger Automedon, una omnis Scyria pubes  
succedunt tecto et flammas ad culmina iactant.  
ipse inter primos correpta dura bipenni  
limina perrumpit postisque a cardine vellit               480  
aeratos; iamque excisa trabe firma cavavit  
robora et ingentem lato dedit ore fenestram.  
apparet domus intus et atria longa patescunt;  
apparent Priami et veterum penetralia regum,  
armatosque vident stantis in limine primo.               485  
at domus interior gemitu miseroque tumultu  
miscetur, penitusque cavae plangoribus aedes  
femineis ululant; ferit aurea sidera clamor.  
tum pavidae tectis matres ingentibus errant  
amplexaeque tenent postis atque oscula figunt.               490  
instat vi patria Pyrrhus; nec claustra nec ipsi  
custodes sufferre valent; labat ariete crebro  
ianua, et emoti procumbunt cardine postes.  
fit via vi; rumpunt aditus primosque trucidant  
immissi Danai et late loca milite complent.               495  
non sic, aggeribus ruptis cum spumeus amnis  
exiit oppositasque evicit gurgite moles,  
fertur in arva furens cumulo camposque per omnis  
cum stabulis armenta trahit. vidi ipse furentem  
caede Neoptolemum geminosque in limine Atridas,               500  
vidi Hecubam centumque nurus Priamumque per aras  
sanguine foedantem quos ipse sacraverat ignis.  
quinquaginta illi thalami, spes tanta nepotum,  
barbarico postes auro spoliisque superbi  
procubuere; tenent Danai qua deficit ignis.               505

Forsitan et Priami fuerint quae fata requiras.  
urbis uti captae casum convulsaque vidit  
limina tectorum et medium in penetralibus hostem,  
arma diu senior desueta trementibus aevo  
circumdat nequiquam umeris et inutile ferrum               510  
cingitur, ac densos fertur moriturus in hostis.  
aedibus in mediis nudoque sub aetheris axe  
ingens ara fuit iuxtaque veterrima laurus  
incumbens arae atque umbra complexa penatis.  
hic Hecuba et natae nequiquam altaria circum,               515  
praecipites atra ceu tempestate columbae,  
condensae et divum amplexae simulacra sedebant.  
ipsum autem sumptis Priamum iuvenalibus armis  
ut vidit, 'quae mens tam dira, miserrime coniunx,  
impulit his cingi telis? aut quo ruis?' inquit.               520  
'non tali auxilio nec defensoribus istis  
tempus eget; non, si ipse meus nunc adforet Hector.  
huc tandem concede; haec ara tuebitur omnis,  
aut moriere simul.' sic ore effata recepit  
ad sese et sacra longaeuum in sede locavit.               525

Ecce autem elapsus Pyrrhi de caede Polites,  
unus natorum Priami, per tela, per hostis  
porticibus longis fugit et vacua atria lustrat  
saucius. illum ardens infesto vulnere Pyrrhus  
insequitur, iam iamque manu tenet et premit hasta.               530  
ut tandem ante oculos evasit et ora parentum,  
concidit ac multo vitam cum sanguine fudit.  
hic Priamus, quamquam in media iam morte tenetur,  
non tamen abstinuit nec voci iraeque pepercit:  
'at tibi pro scelere,' exclamat, 'pro talibus ausis               535  
di, si qua est caelo pietas quae talia curet,  
persolvant grates dignas et praemia reddant  
debita, qui nati coram me cernere letum  
fecisti et patrios foedasti funere vultus.  
at non ille, satum quo te mentiris, Achilles               540  
talis in hoste fuit Priamo; sed iura fidemque  
supplicis erubuit corpusque exsangue sepulcro  
reddidit Hectoreum meque in mea regna remisit.'  
sic fatus senior telumque imbelle sine ictu  
coniecit, rauco quod protinus aere repulsum,               545  
et summo clipei nequiquam umbone pependit.  
cui Pyrrhus: 'referes ergo haec et nuntius ibis  
Pelidae genitori. illi mea tristia facta  
degeneremque Neoptolemum narrare memento.  
nunc morere.' hoc dicens altaria ad ipsa trementem               550  
traxit et in multo lapsantem sanguine nati,  
implicuitque comam laeva, dextraque coruscum  
extulit ac lateri capulo tenus abdidit ensem.  
haec finis Priami fatorum, hic exitus illum  
sorte tulit Troiam incensam et prolapsa videntem               555  
Pergama, tot quondam populis terrisque superbum  
regnatorem Asiae. iacet ingens litore truncus,  
avulsumque umeris caput et sine nomine corpus.

At me tum primum saevus circumstetit horror.  
obstipui; subiit cari genitoris imago,               560  
ut regem aequaeuum crudeli vulnere vidi  
vitam exhalantem, subiit deserta Creusa  
et direpta domus et parvi casus Iuli.  
respicio et quae sit me circum copia lustro.  
deseruere omnes defessi, et corpora saltu               565  
ad terram misere aut ignibus aegra dedere.

[Iamque adeo super unus eram, cum limina Vestae  
servantem et tacitam secreta in sede latentem  
Tyndarida aspicio; dant claram incendia lucem  
erranti passimque oculos per cuncta ferenti.               570  
illa sibi infestos eversa ob Pergama Teucros  
et Danaum poenam et deserti coniugis iras  
praemetuens, Troiae et patriae communis Erinys,  
abdiderat sese atque aris invisa sedebat.  
exarsere ignes animo; subit ira cadentem               575  
ulcisci patriam et sceleratas sumere poenas.  
'scilicet haec Spartam incolumis patriasque Mycenas  
aspiciet, partoque ibit regina triumpho?  
coniugiumque domumque patris natosque videbit  
Iliadum turba et Phrygiis comitata ministris?               580  
occiderit ferro Priamus? Troia arserit igni?  
Dardanium totiens sudarit sanguine litus?  
non ita. namque etsi nullum memorabile nomen  
feminea in poena est, habet haec victoria laudem;  
exstinxisse nefas tamen et sumpsisse merentis               585  
laudabor poenas, animumque explesse iuvabit  
ultricis flammae et cineres satiasse meorum.'  
talia iactabam et furiata mente ferebar,]  
cum mihi se, non ante oculis tam clara, videndam  
obtulit et pura per noctem in luce refulsit               590  
alma parens, confessa deam qualisque videri  
caelicolis et quanta solet, dextraque prehensum  
continuit roseoque haec insuper addidit ore:  
'nate, quis indomitas tantus dolor excitat iras?  
quid furis? aut quonam nostri tibi cura recessit?               595  
non prius aspicies ubi fessum aetate parentem  
liqueris Anchisen, superet coniunxne Creusa  
Ascaniusque puer? quos omnis undique Graiae  
circum errant acies et, ni mea cura resistat,  
iam flammae tulerint inimicus et hauserit ensis.               600  
non tibi Tyndaridis facies invisa Lacaenae  
culpatusue Paris, divum inclementia, divum  
has evertit opes sternitque a culmine Troiam.  
aspice (namque omnem, quae nunc obducta tuenti  
mortalis hebetat visus tibi et umida circum               605  
caligat, nubem eripiam; tu ne qua parentis  
iussa time neu praeceptis parere recusa):  
hic, ubi disiectas moles avulsaque saxis  
saxa vides, mixtoque undantem pulvere fumum,  
Neptunus muros magnoque emota tridenti               610  
fundamenta quatit totamque a sedibus urbem  
eruit. hic Iuno Scaeas saevissima portas  
prima tenet sociumque furens a navibus agmen  
ferro accincta vocat.  
iam summas arces Tritonia, respice, Pallas               615  
insedit nimbo effulgens et Gorgone saeva.  
ipse pater Danais animos virisque secundas  
sufficit, ipse deos in Dardana suscitat arma.  
eripe, nate, fugam finemque impone labori;  
nusquam abero et tutum patrio te limine sistam.'               620  
dixerat et spissis noctis se condidit umbris.  
apparent dirae facies inimicaque Troiae  
numina magna deum.

Tum vero omne mihi visum considere in ignis  
Ilium et ex imo verti Neptunia Troia:                                   625  
ac veluti summis antiquam in montibus ornum  
cum ferro accisam crebrisque bipennibus instant  
eruere agricolae certatim, illa usque minatur  
et tremefacta comam concusso vertice nutat,  
vulneribus donec paulatim evicta supremum               630  
congemuit traxitque iugis avulsa ruinam.  
descendo ac ducente deo flammam inter et hostis  
expedior: dant tela locum flammaeque recedunt.

Atque ubi iam patriae perventum ad limina sedis  
antiquasque domos, genitor, quem tollere in altos               635  
optabam primum montis primumque petebam,  
abnegat excisa vitam producere Troia  
exsiliumque pati. 'vos o, quibus integer aevi  
sanguis,' ait, 'solidaeque suo stant robore vires,  
vos agitate fugam.                                                            640  
me si caelicolae voluissent ducere vitam,  
has mihi servassent sedes. satis una superque  
vidimus excidia et captae superavimus urbi.  
sic o sic positum adfati discedite corpus.  
ipse manu mortem inveniam; miserebitur hostis               645  
exuviasque petet. facilis iactura sepulcri.  
iam pridem invisus divis et inutilis annos  
demoror, ex quo me divum pater atque hominum rex  
fulminis adflavit ventis et contigit igni.'

Talia perstabat memorans fixusque manebat.               650  
nos contra effusi lacrimis coniunxque Creusa  
Ascaniusque omnisque domus, ne vertere secum  
cuncta pater fatoque urgenti incumbere vellet.  
abnegat inceptoque et sedibus haeret in isdem.  
rursus in arma feror mortemque miserrimus opto.               655  
nam quod consilium aut quae iam fortuna dabatur?  
'mene efferre pedem, genitor, te posse relicto  
sperasti tantumque nefas patrio excidit ore?  
si nihil ex tanta superis placet urbe relinqui,  
et sedet hoc animo perituraeque addere Troiae               660  
teque tuosque iuvat, patet isti ianua leto,  
iamque aderit multo Priami de sanguine Pyrrhus,  
natum ante ora patris, patrem qui obtruncat ad aras.  
hoc erat, alma parens, quod me per tela, per ignis  
eripis, ut mediis hostem in penetralibus utque               665  
Ascanium patremque meum iuxtaque Creusam  
alterum in alterius mactatos sanguine cernam?  
arma, viri, ferte arma; vocat lux ultima victos.  
reddite me Danais; sinite instaurata revisam  
proelia. numquam omnes hodie moriemur inulti.'               670

Hinc ferro accingor rursus clipeoque sinistram  
insertabam aptans meque extra tecta ferebam.  
ecce autem complexa pedes in limine coniunx  
haerebat, parvumque patri tendebat Iulum:  
'si periturus abis, et nos rape in omnia tecum;               675  
sin aliquam expertus sumptis spem ponis in armis,  
hanc primum tutare domum. cui parvus Iulus,  
cui pater et coniunx quondam tua dicta relinquor?'

Talia vociferans gemitu tectum omne replebat,  
cum subitum dictuque oritur mirabile monstrum.               680  
namque manus inter maestorumque ora parentum  
ecce levis summo de vertice visus Iuli  
fundere lumen apex, tactuque innoxia mollis  
lambere flamma comas et circum tempora pasci.  
nos pavidi trepidare metu crinemque flagrantem               685  
excutere et sanctos restinguere fontibus ignis.  
at pater Anchises oculos ad sidera laetus  
extulit et caelo palmas cum voce tetendit:  
'Iuppiter omnipotens, precibus si flecteris ullis,  
aspice nos, hoc tantum, et si pietate meremur,               690  
da deinde auxilium, pater, atque haec omina firma.'

Vix ea fatus erat senior, subitoque fragore  
intonuit laevum, et de caelo lapsa per umbras  
stella facem ducens multa cum luce cucurrit.  
illam summa super labentem culmina tecti               695  
cernimus Idaea claram se condere silva  
signantemque vias; tum longo limite sulcus  
dat lucem et late circum loca sulphure fumant.  
hic vero victus genitor se tollit ad auras  
adfaturque deos et sanctum sidus adorat.               700  
'iam iam nulla mora est; sequor et qua ducitis adsum,  
di patrii; servate domum, servate nepotem.  
vestrum hoc augurium, vestroque in numine Troia est.  
cedo equidem nec, nate, tibi comes ire recuso.'  
dixerat ille, et iam per moenia clarior ignis               705  
auditur, propiusque aestus incendia volvunt.  
'ergo age, care pater, cervici imponere nostrae;  
ipse subibo umeris nec me labor iste gravabit;  
quo res cumque cadent, unum et commune periclum,  
una salus ambobus erit. mihi parvus Iulus               710  
sit comes, et longe servet vestigia coniunx.  
vos, famuli, quae dicam animis advertite vestris.  
est urbe egressis tumulus templumque vetustum  
desertae Cereris, iuxtaque antiqua cupressus  
religione patrum multos servata per annos;               715  
hanc ex diverso sedem veniemus in unam.  
tu, genitor, cape sacra manu patriosque penatis;  
me bello e tanto digressum et caede recenti  
attrectare nefas, donec me flumine vivo  
abluero.'                                                                           720  
haec fatus latos umeros subiectaque colla  
veste super fulvique insternor pelle leonis,  
succedoque oneri; dextrae se parvus Iulus  
implicuit sequiturque patrem non passibus aequis;  
pone subit coniunx. ferimur per opaca locorum,               725  
et me, quem dudum non ulla iniecta movebant  
tela neque adverso glomerati examine Grai,  
nunc omnes terrent aurae, sonus excitat omnis  
suspensum et pariter comitique onerique timentem.  
iamque propinquabam portis omnemque videbar               730  
evasisse viam, subito cum creber ad auris  
visus adesse pedum sonitus, genitorque per umbram  
prospiciens 'nate,' exclamat, 'fuge, nate; propinquant.  
ardentis clipeos atque aera micantia cerno.'  
hic mihi nescio quod trepido male numen amicum               735  
confusam eripuit mentem. namque avia cursu  
dum sequor et nota excedo regione viarum,  
heu misero coniunx fatone erepta Creusa  
substitit, erravitne via seu lapsa resedit,  
incertum; nec post oculis est reddita nostris.               740  
nec prius amissam respexi animumue reflexi  
quam tumulum antiquae Cereris sedemque sacratam  
venimus: hic demum collectis omnibus una  
defuit, et comites natumque virumque fefellit.  
quem non incusavi amens hominumque deorumque,               745  
aut quid in eversa vidi crudelius urbe?  
Ascanium Anchisenque patrem Teucrosque penatis  
commendo sociis et curva valle recondo;  
ipse urbem repeto et cingor fulgentibus armis.  
stat casus renovare omnis omnemque reverti               750  
per Troiam et rursus caput obiectare periclis.  
principio muros obscuraque limina portae,  
qua gressum extuleram, repeto et vestigia retro  
observata sequor per noctem et lumine lustro:  
horror ubique animo, simul ipsa silentia terrent.               755  
inde domum, si forte pedem, si forte tulisset,  
me refero: inruerant Danai et tectum omne tenebant.  
ilicet ignis edax summa ad fastigia vento  
voluitur; exsuperant flammae, furit aestus ad auras.  
procedo et Priami sedes arcemque reviso:               760  
et iam porticibus vacuis Iunonis asylo  
custodes lecti Phoenix et dirus Ulixes  
praedam adservabant. huc undique Troia gaza  
incensis erepta adytis, mensaeque deorum  
crateresque auro solidi, captivaque vestis               765  
congeritur. pueri et pavidae longo ordine matres  
stant circum.  
ausus quin etiam voces iactare per umbram  
implevi clamore vias, maestusque Creusam  
nequiquam ingeminans iterumque iterumque vocavi.               770  
quaerenti et tectis urbis sine fine ruenti  
infelix simulacrum atque ipsius umbra Creusae  
visa mihi ante oculos et nota maior imago.  
obstipui, steteruntque comae et uox faucibus haesit.  
tum sic adfari et curas his demere dictis:               775  
'quid tantum insano iuvat indulgere dolori,  
o dulcis coniunx? non haec sine numine divum  
eveniunt; nec te comitem hinc portare Creusam  
fas, aut ille sinit superi regnator Olympi.  
longa tibi exsilia et vastum maris aequor arandum,               780  
et terram Hesperiam venies, ubi Lydius arva  
inter opima virum leni fluit agmine Thybris.  
illic res laetae regnumque et regia coniunx  
parta tibi; lacrimas dilectae pelle Creusae.  
non ego Myrmidonum sedes Dolopumue superbas               785  
aspiciam aut Grais servitum matribus ibo,  
Dardanis et divae Veneris nurus;  
sed me magna deum genetrix his detinet oris.  
iamque vale et nati serva communis amorem.'  
haec ubi dicta dedit, lacrimantem et multa volentem               790  
dicere deseruit, tenuisque recessit in auras.  
ter conatus ibi collo dare bracchia circum;  
ter frustra comprensa manus effugit imago,  
par levibus ventis volucrique simillima somno.  
sic demum socios consumpta nocte reviso.               795

Atque hic ingentem comitum adfluxisse novorum  
invenio admirans numerum, matresque virosque,  
collectam exsilio pubem, miserabile vulgus.  
undique convenere animis opibusque parati  
in quascumque velim pelago deducere terras.               800  
iamque iugis summae surgebat Lucifer Idae  
ducebatque diem, Danaique obsessa tenebant  
limina portarum, nec spes opis ulla dabatur.  
cessi et sublato montis genitore petivi.